ΓΡΑΠΤΗ ΕΡΩΤΗΣΗ E-0052/98 υποβολή: Hartmut Nassauer (PPE) προς την Επιτροπή (29 Iανουαρίου 1998)

Θέμα: Ρυθμίσεις που αφορούν τους εργοδότες στον οικοδομικό τομέα οι οποίοι αποσπούν εργαζομένους σε άλλη χώρα στο πλαίσιο παροχής υπηρεσιών

Η οδηγία 96/71 ((ΕΕ L 18 της 21.1.1997, σελ. 1. )) του Ευρωπαϊκού Κοινοβουλίου και του Συμβουλίου, της 16ης Δεκεμβρίου 1996 σχετικά με την απόσπαση εργαζομένων στο πλαίσιο παροχής υπηρεσιών που αποσαφηνίστηκε με την δήλωση αριθ. 7 του Συμβουλίου και της Ευρωπαϊκής Επιτροπής (πρακτικά της συνεδρίασης του Συμβουλίου, της 24ης Σεπτεμβρίου 1996, CODEC 550), αφορά τις εισφορές στα εθνικά συστήματα κοινωνικής ασφάλισης καθώς και τις παροχές των εν λόγω συστημάτων, εφόσον δεν αποτελούν τμήμα του γενικού συστήματος κοινωνικών ασφαλίσεων.

Σε ό,τι αφορά το ακριβές πεδίο εφαρμογής των εν λόγω ρυθμίσεων και τις λεπτομέρειες της εφαρμογής του στον οικοδομικό τομέα, ανακύπτουν πολλά ερωτήματα.

Εδώ πρόκειται κυρίως για τη βασική αρχή και τον τρόπο καταβολής των εισφορών στα Ταμεία Κοινωνικής Ασφάλισης στην χώρα υποδοχής που ρυθμίζεται από συλλογική σύμβαση ή νομοθετική διάταξη, και τούτο τόσο για την περίπτωση της ύπαρξης αλλά και για την περίπτωση της μη ύπαρξης αντιστοίχου συστήματος στη χώρα από την οποία προέρχεται ο αποσπώμενος εργαζόμενος.

Με βάση τα ανωτέρω και λαμβάνοντας υπόψη το γεγονός ότι οι ευρωπαίοι κοινωνικοί εταίροι στον οικοδομικό τομέα, η Ευρωπαϊκή Ένωση Εργοδοτών του οικοδομικού τομέα (FIEC) και η Ευρωπαϊκή Ομοσπονδία Εργαζομένων στον οικοδομικό τομέα και τον τομέα της ξυλείας (EFBH) υπέγραψαν πρόσφατα κοινή δήλωση για τον εν λόγω τομέα η οποία διανοίγει την οδό για τη σύναψη διμερών συμβάσεων σε εθνικό επίπεδο με στόχο, αφενός, να διασφαλιστεί ο σεβασμός των δικαιωμάτων των εργαζομένων και, αφετέρου, να αποτραπεί η επικάλυψη εισφορών εις βάρος των εργοδοτών 7 λαμβάνοντας υπόψη το γεγονός ότι οι βέλγοι και ολλανδοί κοινωνικοί εταίροι στον οικοδομικό τομέα έχουν συνάψει διμερή συμφωνία για όλα τους τα τομεακά συστήματα κοινωνικής ασφάλισης 7 λαμβάνοντας υπόψη το γεγονός ότι τα γαλλικά και γερμανικά τομεακά ταμεία έχουν συνάψει συμφωνία σχετικά με την άδεια μετ' αποδοχών σε αμφότερες τις χώρες,

ποιά είναι η θέση της Ευρωπαϊκής Επιτροπής έναντι της κοινής δήλωσης και των ανωτέρω συμφωνιών και ποιές οι προθέσεις της όσον αφορά την επίλυση των προβλημάτων που εξακολουθούν να υπάρχουν στον τομέα αυτό;

Απάντηση του κ. Flynn εξ ονόματος της Επιτροπής (13 Μαρτίου 1998)

Η Επιτροπή εκφράζει την ανησυχία της για το γεγονός ότι στις διεθνικές επιχειρήσεις παροχής υπηρεσιών στο έδαφος ενός κράτους μέλους υποδοχής επιβάλλονται υποχρεώσεις ίδιας φύσης, τόσο βάσει του δικαίου του κράτους μέλους στο οποίο είναι εγκατεστημένες όσο και βάσει του δικαίου του κράτους μέλους υποδοχής. Οι καταστάσεις αυτές παρατηρούνται κυρίως στον οικοδομικό τομέα στον οποίο σε ορισμένα κράτη μέλη ισχύουν συστήματα κοινωνικών ταμείων που είναι υποχρεωμένα να καταβάλλουν στους εργαζόμενους παροχές όπως οι άδειες με αποδοχές, σε αντάλλαγμα των εργοδοτικών εισφορών. Αυτές οι καταστάσεις διπλής πληρωμής που επιβαρύνουν τους εργοδότες αντιτίθενται στην άσκηση της ελεύθερης παροχής υπηρεσιών και δεν λαμβάνουν υπόψη τις διατάξεις της οδηγίας 96/71/ΕΚ της οποίας η προθεσμία μεταφοράς στο εθνικό δίκαιο λήγει στις 16 Δεκεμβρίου 1999. Με τον ακριβή καθορισμό των κανόνων που πρέπει να τηρούνται στο κράτος μέλος υποδοχής από τους παρέχοντες υπηρεσίες, η οδηγία 96/71/ΕΚ αποσκοπεί ακριβώς στο να αποφεύγονται οι διπλές πληρωμές.

Πρέπει να προβλεφθούν όλες οι λύσεις για την επίλυση αυτού του προβλήματος. Η Επιτροπή κάλεσε τους εκπροσώπους των κρατών μελών στο πλαίσιο της ομάδας την οποία δημιούργησε για τη μεταφορά της οδηγίας, να συνεργαστούν ενεργώς για την αναζήτηση λύσεων.

Η Επιτροπή εκφράζει την ικανοποίησή της για την κοινή θέση που εγκρίθηκε προσφάτως από τους κοινωνικούς εταίρους στον οικοδομικό τομέα σε κοινοτικό επίπεδο, καθώς και για τις διμερείς συλλογικές συμφωνίες που έχουν συναφθεί σε εθνικό επίπεδο με σκοπό να εξασφαλισθεί ο σεβασμός των δικαιωμάτων των εργαζομένων και να αποφευχθεί η διπλή καταβολή εισφορών από τον εργοδότη.

Η Επιτροπή ενθαρρύνει ενεργώς τις συμβατικές λύσεις, οι οποίες είναι καλύτερα προσαρμοσμένες στις πραγματικές συνθήκες που είναι συχνά πολύπλοκες στον εν λόγω τομέα.